EU-lande er nået til enighed om “chat control”

Efter flere års højlydte skænderier, nedstemte forslag og teknologigiganter i oprør er EU-landene blevet enige om en fælles linje i den såkaldte “chat control”-lov. Men selv om politikerne fejrer en milepæl, er der stadig lang vej til mål – og dit digitale privatliv er stadig i skudlinjen.

Det nye kompromis, som medlemslandenes ambassadører onsdag morgen gav grønt lys, skrotter det mest omstridte element i EU-Kommissionens oprindelige forslag: obligatoriske scanningsordrer, der skulle tvinge besked-apps som WhatsApp, Signal og iMessage til at gennemsøge selv krypterede beskeder for materiale med seksuelle overgreb mod børn.

Selv om justitsminister Peter Hummelsgaard (S) er glad for kompromiset, er han alligevel ikke helt tilfreds.

– Det skal ikke være nogen hemmelighed, at jeg rigtigt gerne havde set, at EU-landene havde været klar til at gå endnu længere, end vi har gjort med denne aftale, blandt andet ved at indføre krav til tech-giganterne om at opspore materiale, der viser overgreb mod børn, siger justitsminister Peter Hummelgaard i en pressemeddelelse.

Forslaget mødte massiv kritik fra eksperter, jurister og privatlivsorganisationer, der advarede om, at ordningen i praksis ville bane vejen for statslig masseovervågning og svække end-to-end-kryptering. Det var også her, modstanderne opfandt navnet “chat control”.

Ikke længere tvang – men pres under overfladen

I det nye kompromis falder tvangsordrerne bort. I stedet lægger EU-landene op til skærpede krav om, at platformene skal indføre “afværgeforanstaltninger” mod spredning af overgrebsmateriale. Og her ligger kimen til den næste debat:

For selvom scanning ikke bliver et krav, kan det stadig blive en frivillig del af platformenes værktøjskasse for at nedbringe risikoen – og dermed et de facto krav, hvis myndighederne begynder at forvente det.

Det er præcis den glidebane, privatlivsaktivister frygter: at “frivilligt” i praksis bliver et pres, der igen sætter kryptering under pres, selv om landene i teksten understreger, at kryptering skal beskyttes.

Endnu en runde venter – og den kan trække ud

Selv om landene nu er enige internt, er loven langt fra vedtaget. EU-Parlamentet stemplede sin egen version færdig allerede i 2023, hvor MEP’erne også fjernede scanningsordrerne. Nu skal de to institutioner ud i de klassiske EU-forhandlinger, hvor kompromiserne typisk bliver svære, langsomme – og til tider kaotiske.

Det kan tage måneder, før der ligger en endelig aftale, og det er stadig uklart, hvordan balancen mellem børnebeskyttelse og borgernes privatliv ender.

EU-lande er nået til enighed om “chat control”